Opel Vivaro

Opel Vivaro on Opelin vuodesta 2001 lähtien valmistama keskikokoinen pakettiautomalli, joka korvasi Opel Arenan. Isossa-Britanniassa sitä myydään Vauxhall-merkkisenä.

Opel Vivaro A (2001−2014) 

Opel Vivaro esiteltiin vuonna 2001 seuraajaksi ikääntyneelle Opel Arenalle. Samaan aikaan uudistui myös Arenan sisarmalli Renault Trafic ja kolmantena joukkoon liittyi Nissan Primastar, jotka ovat kumpikin Vivaron lähes identtisiä sisarmalleja. Auton suunnitteli Renault Pariisissa, ja sitä valmistettiin Renault’n kanssa Vauxhallin tehtaalla Ison-Britannian Lutonissa. Korotetulla katolla varustetut mallit valmistettiin kuitenkin Primastarin tuotantolinjalla Espanjassa.

Vivaro ja Trafic valittiin Vuoden pakettiautoksi 2002.
Vivaroa valmistettiin kolmena eri versiona: pakettiautona, pikkubussi Tourina (7 tai 8 istuinta) ja näiden yhdistelmämalli Combina (6 tai 9 istuinta). Saatavana oli kaksi akselipituutta ja kattokorkeutta. Kuormatilaa oli korimallista riippuen 5–8,4 kuutiometriä.

Suomessa Vivaron moottorivalikoima koostui aluksi 1,9- (82/101 hv) ja 2,5-litraisista (148 hv) dieselmoottoreista. Muualla saatavana on ollut myös 2,0-litrainen bensiinimoottori. 2,5-litraisen dieselin yhteyteen sai halutessaan kuusiportaisen Easytronic-robottivaihteiston.

Vuonna 2006 Vivaro koki kasvojenkohotuksen, jossa se sai uudet puskurit ja etusäleikön, lisäksi vilkut siirtyivät puskurista ajovaloihin. Samalla autoon tuli uusi nelipuolainen ohjauspyörä. Uusia moottorivaihtoehtoja olivat 2,0-litraiset (90/114 hv) dieselit, jotka korvasivat aiemmat 1,9 litran moottorit.

Opel Vivaro B (2014−2019) 

Toisen sukupolven Vivaro esiteltiin vuonna 2014. Kolmikosta jäi nyt pois Nissan Primastar, mutta vuonna 2016 esiteltiin sen seuraaja, NV300, joka edelleen oli Vivaron ja Traficin sisarmalli. Kolmas sisarmalli on niin ikään vuonna 2016 esitelty Fiat Talento. Vuonna 2021 NV300 nimettiin uudelleen Primastariksi. Renault Traficin tuotanto siirtyi Ranskan Sandouvilleen, jossa valmistettiin myös korkealla katolla varustetut Vivarot.

Toisen sukupolven Vivarosta oli saatavana edeltäjänsä tavoin kaksi pituus- ja korkeusvaihtoehtoa. Tavaratilaa on korimallista riippuen 5,2 kuutiometristä aina 8,6 kuutiometriin. Pakettiauton ja kaksikäyttöauto Crew Vanin lisäksi saatavana oli kaksi henkilönkuljetusversiota: Combi ja Tourer. Tourer on paremmin varusteltu ja tarjoaa enemmän istuinratkaisuja.

Pakettiauton moottorivaihtoehdot olivat 1,6 CDTi (90 hv) ja 1,6 BiTurbo (120/140 hv), joissa on molemmissa kuusivaihteinen manuaalivaihteisto sekä start/stop-järjestelmä. Combiin ei ollut saatavana 1,6-litraista CDTi-moottoria.

Pakettiauton perusmalli Editioniin kuului kuusi turvatyynyä, ESP, mäkilähtöavustin, 16 tuuman teräsvanteet osittain peittävin pölykapselein, kauko-ohjattu keskuslukitus, sähköikkunat, LED-päiväajovalot, Bluetooth-järjestelmä, lämmitettävät sähköpeilit, vakionopeudensäädin, nahkaverhoiltu ohjauspyörä ja kuudessa suunnassa säädettävä kuljettajan istuin.

Sportivessa oli lisäksi 17 tuuman kevytmetallivanteet, korinväriset takavalosuojat, tuulilasinpyyhinten sadetunnistin, automaattiset ajovalot, peruutuskamera ja avaimeton lukitus.

Kaksikäyttöauton perusmalli Baseen kuului pakettiauton perusvarustuksen lisäksi kolme erillistä takaistuinta ja kattovalaisin takaosassa.

Mid-mallissa oli lisäksi ISOFIX-kiinnikkeet takaistuimella, säilytystila istuinten alla sekä säilytystaskut istuimissa.

Upleveliin kuului vielä säädettävät toisen rivin istuimet käsinojilla, 12 voltin pistoke, sisääntulovalot, takaosan LED-valaistus ja häikäisysuojat toisella rivillä.

Combin ainoassa mallissa, Editionissa, oli pakettiauton perusvarustuksen lisäksi toisen ja kolmannen rivin istuimet kuudelle hengelle, ilmastointi, pysäköintitutka ja ISOFIX-kiinnikkeet takaistuimella.

Opel Vivaro C (2019−) 

Vuonna 2017 Opel siirtyi General Motorsilta ranskalaisen PSA-konsernin omistukseen, jolloin päättyi myös yhteistyöhanke pakettiautojen kehityksestä Renault’n kanssa. Birminghamin hyötyajoneuvonäyttelyssä keväällä 2019 esitelty kolmannen sukupolven Vivaro on Citroën Jumpyn, Peugeot Expertin ja Toyota Proacen sisarmalli. Sen tila-autoversio tunnetaan nimellä Opel Zafira Life. Uutta Vivaroa valmistetaan samalla Vauxhallin tehtaalla Ison-Britannian Lutonissa kuin kahta edellistä sukupolvea. 

Vivaro on saatavana kahdella akselivälipituudella. Moottorina on 1,5- (102/120 hv) tai 2,0-litrainen (122/144/150/177 hv) dieselmoottori. Suuritehoisimman moottorin yhteydessä on aina kahdeksanportainen automaattivaihteisto, ja se on valittavissa myös 2,0-litraisen 122- ja 144-hevosvoimaisten versioiden yhteyteen. 150- ja 177-hevosvoimaiset ovat saatavana myös nelivetoisina.

Lähteet

Aiheesta muualla 

Vivaro
Pakettiautot
2000-vuosikymmenen autot
2010-luvun autot
2020-luvun autot